РЕПУБЛИКА СРБИЈА

НАРОДНА СКУПШТИНА

Одбор за људска и мањинска права и

равноправност полова

08 Број: 06-2/297-19

18. децембар 2019. године

Б е о г р а д

На основу члана 84. став 8. Пословника Народне скупштине, председник Одбора за људска и мањинска права и равноправност полова Народне скупштине доставља

**И Н Ф О Р М А Ц И Ј У**

**о**

**јавном слушању на тему:**

**„Спречавање насиља над женамаˮ**

Одбор за људска и мањинска права и равноправност полова Народне скупштине, на основу одлуке донете на седници одржаној 13. новембра 2019. године, одржао је јавно слушање на тему „Спречавање насиља над женама“. Јавно слушање је одржано 26. новембра 2019. године у Малој сали Дома Народне скупштине.

Јавним слушањем је председавала председница Одбора Јасмина Каранац.

Јавном слушању су присуствовали народни посланици: Милена Турк, Марјана Мараш, Весна Ивковић, Љупка Михајловска и Елвира Ковач, чланови Одбора; Јелена Жарић Ковачевић и др Даница Буквић, заменице члана Одбора; др Данијела Стојадиновић, др Предраг Јеленковић, Дубравка Филиповски и др Муамер Зукорлић, народни посланици.

Јавном слушању су присуствовали и: др Сузана Пауновић, в.д. директорка Канцеларије за људска и мањинска права; Бранкица Јанковић, повереница за заштиту равноправности; Њ.Е. Андреа Орицио, шеф Мисије ОЕБС-а у Србији; Горјана Мирчић Чалуковић, Министарство правде; Стана Пантелић, Министарство унутрашњих послова; др Биљана Стојковић, Министарство за рад, борачка и социјална питања; проф. др Марија Бабовић, професорка Универзитета у Београду; Ана Анђелковић, Саветовалиште против насиља у породици-Сигурна кућа Београд; Нина Фира, Министарство државне управе и локалне самоуправе; Ђурђица Ергић, Министарство просвете, науке и технолошког развоја; Звездана Бјелетић, Министарство здравља; Антигона Андонов, Данијела Шеган, Повереник за заштиту равноправности; Борјана Перуничић, Заштитник грађана; Јелена Стојковић Соколовић, Локални омбудсман града Панчева; Јасмина Станковић, Републичко јавно тужилаштво; Ивана Аритоновић, Апелационо јавно тужилаштво; Алма Марковић, Више јавно тужилаштво; Весна Ратковић, Прекршајни апелациони суд; Надежда Видић, Друштво судија Србије; Лука Мацанти (Luca Mazzanti), Иван Ескива (Ivan Esquiva), Агнес Боденс, Маја Мићић, Мисија ОЕБС-а у Србији; Маја Бранковић Ђундић, UNDP; Наталија Остојић, UN Women; доц. др Урош Новаковић, Правни факултет Универзитета у Београду; Мирко Врећа, Центар за заштиту жртава трговине људима; Гордана Трајковић, Центар за социјални рад Београд; Гордана Петронијевић, Центар за развој услуга социјалне заштите „Кнегиња Љубица“ Крагујевац; Јасна Вујичић, Весна Јовановић, Сигурна кућа Панчево; Рафет Алић, Николина Милуновић, Василије Јовановић, студенти Универзитета у Новом Пазару.

**Јасмина Каранац**, председница Одбора за људска и мањинска права и равноправност полова, отварајући јавно слушање истакла је да је у Републици Србији равноправност жена и мушкараца уставни принцип и стратешко опредељење. Обезбеђивање примене овог принципа, истовремено значи и борбу против насиља над женама, јер се на тај начин стварају предуслови за једнакост у свим сферама друштвеног и приватног живота, сузбијањем стереотипа и предрасуда, оснаживањем жена да на време препознају и пријаве насиље и оснаже друштвo и институцијe да им у тој борби помогну и заштите их. Она је истакла да је насиље над женама проблем у светским оквирима, о чему говори и постојање светске кампање „16 дана активизма против насиља над женама“. Организујући ово јавно слушање, Одбор ће размотрити питање примене закона који је Народна скупштина усвојила у циљу борбе против насиља над женама, колико су те мере ефикасне и да ли има простора за даље унапређење законодавног оквира и примене усвојених закона. Значајан корак је учињен усвајањем Закона о спречавању насиља у породици и Закона о изменама и допунама Кривичног законика. У међувремену је усвојен и Закон о бесплатној правној помоћи. Такође је истакла и резултате у примени закона. Прописивањем хитних мера, исељења учиниоца насиља из стана и забране контакта са жртвом, велики број жена је заштићен од насиља које је могло да доведе до тежих последица. Ипак, и даље постоји велик број случајева насиља који доводе и до смртних последица, што говори о томе да морамо и даље веома озбиљно радити на решавању овог проблема и да оно мора бити у врху наших приоритета. Посебно се захвалила подршци Мисије ОЕБС-а у Србији у активностима које се спроводе у Србији у циљу унапређења родне равноправности и спречавања насиља над женама.

Шеф Мисије ОЕБС-а у Србији, амбасадор **Андреа Орицио** је истакао да је партнерство суштински елемент сарадње и решавања проблема. Мисија ОЕБС-а сарађује са свим актерима у друштву и преузима одговорност како би се у потпуности остваривала женска права и једнакост полова. Транспарентност је у демократским процесима важан елемент и предуслов за заштиту људских права, посебно када су у питању политике које се односе на најугроженије који се не могу чути у јавности. Насиље над женама, посебно у породици, је изузетан изазов за свако друштво у којем је социјално-економски положај жена и девојака неупоредиво неповољнији у односу на мушкарце и дечаке. Навео је резултате истраживања које је спровела Мисија ОЕБС-а, које је показало да 25% испитаника зна некога ко је жртва насиља у породици или жртва напада. Он је истакао значај регионалног приступа који Мисија ОЕБС-а спроводи у оквиру свог мандата. Због овог ужасног злочина, мора бити укључена јавност, он не сме остати иза затворених врата и мора се говорити о стереотипима који се налазе у корену проблема. Стога ОЕБС поздравља иницијативу Одбора да стави ову тему на дневни ред јавног слушања и Мисија ОЕБС-а је у потпуности посвећена пружању подршке Народној скупштини и Одбору за људска и мањинска права и равноправност полова. Такође је истакао да је ово тема која се тиче свих нас, без обзира на пол, тако да је на овим скуповима јако значајно учешће, како жена тако и мушкараца.

У наставку јавног слушања учесницима се обратила народна посланица **Елвира Ковач** као представница Женске парламентарне мреже и председавајућа Комитета за једнакост и недискриминацију Парламентарне скупштине Савета Европе. Она је истакла да је законски оквир у области борбе против насиља над женама и насиља у породици значајно унапређен, а да је један од следећих приоритетних задатака усвајање Закона о родној равноправности. Овај закон би требао да буде корак напред у спречавању дискриминације у домену запошљавања, социјалне и здравствене заштите. Посебно је подвукла значај Истанбулске конвенције која је поставила високе стандарде и успостављање свеобухватног приступа који се заснива на превенцији, заштити жртава, процесуирању починиоца и интегративној политици. Говорећи о ситуацији у Србији, она је истакла да би у наредном периоду требало посветити још више пажње превенцији, унапредити рад бесплатне правне помоћи, неопходна је још ефикаснија борба свих државних органа, медија и целог друштва против ове апсолутно неприхватљиве друштвене појаве. Закон о спречавању насиља у породици је увео нове, хитне мере у поступању државних органа и прописана је обавезна координација надлежних институција, као и израда индивидуалних планова заштите жртава насиља у породици. Подаци показују да је овај закон ипак оснажио жртве да пријаве насилника и подстакао цело друштво да предузима мере у циљу спречавања насиља над женама. Спроведено је низ стручних обука којима су били обухваћени тужиоци, полицијски службеници, службеници центара за социјални рад и здравствени радници. Подсетила је и на измене Кривичног законика. Уведена су нова кривична дела: прогањање, сексуално узнемиравање, принудни брак и сакаћење женског полног органа. Нажалост, и даље имамо случајеве са смртним исходом. Ефекти насиља су дуготрајни и врло тешко се превазилазе. Жртве често не пријављују насиље због социјалних и економских разлога, страха од освете, али и због тога што се временом навикну на насиље и осећају кривим за изазивање истог. Жртве некад немају другу шансу за нормалан живот, да нађу посао, другог партнера, други дом. Неке од њих не добију ни шансу да преживе. Закључила је да треба учинити веће напоре да се подигне свест јавности о проблему насиља.

**Сузана Пауновић**, директорка Канцеларије за људска и мањинска права подсетила је присутне да је Република Србија потписница осам међународних уговора који су донети под окриљем УН, међу којима је и Конвенција о елиминисању свих облика дискриминације жена (CEDAW конвенција). Навела је да Србија редовно извештава CEDAW комитет о томе како се ова конвенција спроводи у нашој земљи и истакла да поред Конвенције и два значајна пакта која су такође донета под окриљем УН - Међународни пакт о грађанским и политичким правима и Пакт о економским, социјалним и културним правима такође садрже одредбе које гарантују одређена права женама. Навела је да је Република Србија до сада од стране уговорних тела УН и Савета за људска права добила укупно 392 препоруке, као и да се од тог броја 95 односи на положај жена, а 42 се непосредно односе на насиље над женама. Подсетила је да је Република Србија поднела иницијални извештај CEDAW комитету 2007. године и да је тада добијена 21 препорука, затим 2013. године када су добијене 24 препоруке, као и 2019. године када је добијено 28 препорука. Навела је и да је последњи извештајни циклус за разлику од претходних карактерисала веома велика укљученост организација цивилног друштва и да је поднет највећи број извештаја из сенке, као и да се први пут пре представљања извештаја одржао дијалог на коме су се изнели ставови цивилног друштва. Нагласила је да се једна од препорука односила на питање насиља над женама и да је након достављеног извешаја Комитет проценио да је препорука највећим делом спроведена, али и указао да је држава дужна да осигура да надлежни органи буду свесни важности издавања налога за хитну заштиту угрожених жена и одржавањем таквих налога активним све док жене жртве насиља више не буду у опасности. Истакла је да је након усвајања Закона о спречавању насиља у породици према подацима Министарства правде од јуна 2017. па до октобра 2019. године разматрано 119.000 случајева насиља у породици, што указује да су жртве охрабрене да се обрате институцијама, али и да је подигнута ефикасност институција задужених за спречавање и превенцију насиља у породици. Навела је да је забрињавајућа чињеница да велики број случајева насиља и даље остаје непознат институцијама, дакле не реагују ни жртва ни лица која уоче насиље и истакла је да је поверење кључна реч када говоримо о благовременој и ефикасној заштити од насиља.

**Бранкица Јанковић**, повереница за заштиту равноправности је подсетила на дефиницију фемицида у стручној литератури према којој тај појам подразумева намерно убиство жене зато што је женског пола, што значи да је једно људско биће дало себи за право да одузме живот другом људском бићу због пола, што је најсрамнији, најтежи облик кршења људских права који не смемо да толеришемо, већ да сузбијамо и кажњавамо. О овоме треба да говоримо у свакој прилици и деловање у јавној сфери је веома важно. Иако има помака на који начин медији преносе информације о фемициду, навела је и податак да су првих пет дана новембра обављена 52 текста и извештаја о насиљу над женама где се ипак може наћи велики број наслова попут: „Запалио жену јер је имала швалера“, „Усмртио супругу јер је хтела да га остави“, „Упуцао конобарицу због неузвраћене љубави“. Истакла је да је неопходно да се промени тај јавни дискурс извештавања о насиљу над женама јер ниједна жена није одговорна зато што је доживела насиље. Такође је указала и на наслов и текст у „Политици“ који указује на проблеме – „Мања казна за убицу ако је био заљубљен и пијан, зато што судови често олако прихватају олакшавајуће околности за окривљене. Пијанство, кајање, младост, старост, па и незапосленост се наводе као олакшавајуће околности“. У недавно објављеном истраживању - Друштвени и институционални одговор на фемицид у Србији, где је једна од методологија био и разговор са убицама у затворима, утврђено је да се они по правилу не кају и за насилничко понашање криве искључиво жене. Сматра да смо најмање радили на превенцији зато што је 28 жена ове године мртво, иза њих су њихова деца и породице. Сматра да рана едукација деце има изузетно важну улогу у формирању позитивних ставова према равноправности и превенцији стереотипа, самим тим и превенцији вршњачког насиља. Истакла је да насиље над женама није само наш проблем и навела пример Француске где је најављено увођење нових ванредних мера након серије убистава где су више од стотину жена убили њихови супрузи, партнери или бивши партнери. Влада је формирала посебан фонд за отварање хитног смештаја, сигурних кућа за жене жртве насиља у породици. Две стотине педесет сигурних кућа биће отворено 2020. године да би се женама пружила заштита. Када је реч о нашим институцијама које се боре против насиља над женама, од значаја је поступање запослених у систему здравствене заштите, с обзиром да потенцијално први долазе у контакт са жртвама насиља и зато је потребно прописати обавезу, пре свих, здравствених радника да пријављују случајеве насиља. Такође, од велике важности је повећање стручног особља у центрима за социјални рад и унапређење услуге националне СОС линије за жене жртве насиља.

**Горјана Мирчић Чалуковић** из Министарства правде, у свом излагању је истакла значај едукације која је спроведена за оне који директно примењују закон, са полицијским службеницима, представницима правосудних органа и радницима центра за социјални рад, као и да је у наредном периоду нужно радити и са најмлађима. Споменула је истраживања ОЕБС-а и оно што је забрињавајуће, а појављује се у истраживању, је да 29% женске популације сматра да је нормално да је партнер, момак, супруг, удари. Навела је да је петнаест година радила на терену на случајевима насиља у породици, са жртвама и са насилницима и истакла да насиље у периоду када је уведено као кривично дело 2002. године и данас није исто и навела пример насиља преко интернета које највише погађа младу популацију. Када је реч о Закону о спречавању насиља у породици, резултати су охрабрујући. Ако говоримо о периоду од две године и пет месеци, групе за координацију и сарадњу, којима председавају јавни тужиоци, су се састале 6.683 пута. Пре усвајања Закона, координација је била необавезујућа, групе, односно конференције случајева на којима су се разматрали случајеви насиља одржавале су се спорадично и само у неким срединама. Усвајањем Закона групе се састају најмање два пута месечно, а број разматраних случајева је око 120.000. Број усвојених предлога за продужење хитних мера је 41.397. Навела је податак да 74% жртава су жене, а 26% мушкарци. Подаци које су анализирали говоре да су и мушкарци жртве, али у 73% случајева насиље над мушкарцима врше други мушкарци. Закон је усвојен, нормативни оквир је добар, али оно на чему је нужно радити јесте примена закона. На томе су у Министарству у сарадњи са УНДП, активно радили. Организоване су радионице, на терену су скупљали питања професионалаца и давали одговоре. Неки од ових одговора дати су у штампаним материјалима који су доступни учесницима јавног слушања, чије се електронске верзије налазе на сајту Министарства правде - „Искључи насиље“. На крају је изразила забринутост за девојчице и дечаке који расту у породицама где се насиље врши, због чега је најважније кренути од најмлађих, дати подршку и девојчицама и дечацима.

**Стана Пантелић**, шефица Одсека за превенцију насиља у породици у Министарству унутрашњих послова, је навела да ово министарство са посебном пажњом на систематичан начин приступа проблему насиља над женама и насиљу у породици и партнерским односима и има значајну улогу у систему заштите жртава од свих облика насиља. Нулта толеранција на насиље је приоритет у раду овог министарства, што је и предвиђено Стратешким планом полиције за 2020. годину. Увођењем новог Закона о спречавању насиља у породици и новог Закона у полицији, полиција је добила нови приступ у свом раду. Раније су углавном били репресивни орган, а сада постају превентивни орган у смислу превенције и реакције полиције пре извршења кривичног дела и заштите жртава. Овим законима дата је могућност жртвама да остану у свом окружењу, док се насилном члану породице намећу ограничења изрицањем једне од две хитне мере – привремена забрана учиниоцу да контактира жртву насиља и прилази јој и привремено удаљење учиниоца из стана, што је довело до оснаживања жртви да пријаве насиље и да се врати поверење у државне институције. Подсетила је и на значај пријаве насиља. Поновила је раније изнет податак да у току 2019. године било 28 убијених жена, а у 17 случајева није било пријава за насиље у породици. Поред телефона 192, у Министарству унутрашњих послова формирана је још једна линија која ради 24 часа и она је бесплатна. Грађани се могу јавити и остати анонимни, а број је 0800-100-600. Полиција континуирано унапређује обуку полицијских службеника. У сарадњи са Криминалистичко-полицијским универзитетом и Правосудном академијом, од почетка примене закона, у три циклуса, обучено је 1.350 полицијских службеника за примену Закона о спречавању насиља у породици. У току је и четврти циклус којим ће бити обухваћено још око 700 полицијских службеника. Указала је и на пројекат за унапређење безбедности жена у Србији, који се спроводи од стране UN Women и Министарства унутрашњих послова, уз финансијску подршку Краљевине Норвешке. Циљ овог пројекта је повећање знања и капацитета полицијских службеника, неопходних за увођење и примену иновативних пракси за боље спровођење хитних мера и заштиту жртава од починиоца насиља у виду увођења електронског надзора. Електронски надзор подразумева наруквице и за починиоца и за жртву. Овај пилот пројекат би обухватао 10 полицијских управа. Изнела је податке које се односе на период од ступања на снагу Закона о спречавању насиља у породици до данас, у коме су полицијски службеници укупно изрекли 64.604 хитне мере. Од тог броја 19.796 је прва мера привременог удаљења учиниоца из стана, а 44.808 је друга мера, тј. привремена забрана учиниоцу да контактира жртву насиља и прилази јој. Од тог броја 4.437 хитних мера је прекршено. На основу ових података јасно је да се закон примењује јер када се каже да је изречено више од 64.000 хитних мера, то значи да су полицијски службеници ушли у тај дом и да су на неки начин спречили први степен ризика.

**Биљана Стојковић** из Сектора за антидискриминациону политику и унапређење родне равноправности Министарства за рад, борачка и социјална питања је истакла да Република Србија своје опредељење да смањи насиље над женама показује усвајањем политика и законског оквира, али и доношењем релевантних мера и реализацијом програма и активности које за циљ имају смањивање насиља над женама, заштиту жена као жртава насиља и развој кампање за подизање нивоа свести грађана и развој нулте толеранције на насиље. Према подацима Републичког завода за социјалну заштиту из 2018. године било је 27.360 корисника услуга центара као жртава насиља, од којих 3.380 младих, 19.483 одраслих, 4.507 старијих од 60 година. Проблем у овој статистици је што се електронски подаци не воде по полу, до чега се може доћи тек мануелном обрадом података. Уз подршку УНДП, овај проблем би у наредном периоду требало да се реши. Чињеница је да жене чине око 70% жртава насиља у породици у Србији, али су оне најчешће и жртве трговине људима. Према подацима Центра за заштиту жртава трговине људима, од 2012. до 2019. године је укупно било 526 жртава трговине људима, од којих је 336 било женског пола, и то пунолетних 164 и малолетних 172. Упознала је присутне и са активностима Министарства на економском оснаживању жена које су претрпеле насиље, чему је био посвећен и јавни конкурс у овој години, где је додељено три милиона динара удружењима за економско оснаживање жена које су претрпеле насиље. Познато је да је национална СОС линија за жене жртве насиља успостављена 12. децембра 2018. године и од тада до краја августа укупан број позива је био 2.350. Позиваоци су били углавном жене - 80%, а око 20% мушкарци, и то прве комшије, рођаци и сл. Поред ове националне СОС телефонске линије, око 10 пружалаца услуге СОС телефона за жене жртве насиља ради на локалу у Републици Србији и они се налазе у бази лиценцираних пружалаца услуга социјалне заштите. Посебно је као добар пример издвојила пример АП Војводине, где од 2012. године функционише јединствени СОС телефон за Војводину, чији је рад поверен Савезу удружења мрежа СОС Војводина, а средства за рад овог СОС телефона су предвиђена буџетом АП Војводине. То је добар пример синергије између органа државне управе и невладиног сектора. Има укупно 15 сигурних кућа и прихватилишта за жртве насиља у породици од којих је највећи број управо за жене које су жртве насиља, и у 10 таквих сигурних кућа, односно прихватилишта, њима руководе центри за социјални рад. Поводом изнетих навода да Закон о родној равноправности касни, навела је да после двогодишњег рада на претконсултацијама, онлајн консултацијама са невладиним сектором, реализованом јавном расправом, усаглашавањем ставова са органима државне управе и мишљењем Европске комисије, добијена су позитивна мишљења на одборима Владе, закључно са 3. октобром, чиме је учињено све од стране стручних лица запослених у надлежном органу државне управе и од стране чланова радне групе. Из годишњих извештаја о раду центара за социјални рад уочава се стални пораст броја пријава за насиље у породици у којима је жена жртва. Укупно је у 2014. години било 6.887 пријава, а тај број је у 2018. нарастао до 31.255, у овој 35.000 хиљада. У међувремену је број запослених лица у центрима за социјални рад значајно смањен, што због одласка запослених у пензију, што због забране запошљавања нових службеника, и то различитог профила, психолога, затим социјалних радника, правника и слично. Просек запослених у центрима за социјални рад је од 50 до 58 година старосне доби. То говори да је потребно кадровско освежење и даље усавршавање.

**Марија Бабовић**, професорка Универзитета у Београду је учеснике упознала са налазима из ОЕБС-овог истраживања „Добробит и безбедност жена“ које се односи не само на Србију, већ на читав регион. Она је указала на податке који показују распрострањеност неких ставова који подупиру насиље, односно стварају плодно тло да се насиље толерише. То су ставови који исказују патријархалну културу у којој се сматра да насиље треба да остане приватна ствар, да не треба да излази изван породице, да често жртва сама изазива насиље и да је сама крива што јој се насиље догодило. Такође, указује на предрасуду да се насиље најчешће доживи од непознатих починилаца, а оно што истраживање показује јесте да се починилац најчешће налази у кући и да највећу угроженост жене доживљавају управо од оних који треба да су им најближи. Што се тиче података за државе региона када је реч о нивоу распрострањености насиља, подаци из истраживања не говоре само о стварној распрострањености насиља, већ и о томе каква је спремност да се у датој култури, у датом друштву о том насиљу говори. У том смислу нпр. Молдавија и Украјина одскачу од региона Западног Балкана, имају више стопе насиља, али се о том насиљу и отвореније говори. Када се то пројектује на популацију Србије, изнела је податак да је 1,7 милиона жена које су доживеле партнерско насиље и неке друге облике насиља. Насиље се јавља у различитим формама. Оно што је најраспрострањеније јесте психичко насиље. То је врло опасан облик насиља, али на њега се често не реагује, а последице су јако велике. Ово истраживање је испитивало четири форме психичког насиља. Један од тих облика је економско насиље. Нарочито је присутно код жена које су економски зависне. То је одузимање новца, недопуштање жени да се запосли или да располаже финансијама. Следеће је психичко насиље као контролишуће понашање где се жена контролише у избору пријатеља, у одлукама када ће изаћи, где ће отићи, да ли ће посетити породицу, пријатеље, лекаре и слично. Затим, злостављачко понашање које се манифестује као вербално, емоционално повређивање жене, омаловажавање, ниподаштавање пред другима или насамо, то је оно што потпуно разара женино самопоуздање. Има и један специфичан облик, то је уцењивачко понашање када се деца користе као инструмент, прети се да ће се деца одузети, да ће се повредити, а жени се наноси штета тако што се штета наноси истовремено и деци. Даље је истакла да је ово истраживање показало где су корени насиља, где заправо треба да таргетирамо своју акцију, јер не вреди стално да сузбијамо последице, а да се насиље репродукује. Један од најјачих фактора је насиље које је доживљено у детињству. Значи, особе које су доживеле насиље у детињству, имају високу вероватноћу да ће доживети родно засновано насиље и као одрасла особа. Следећи фактор је економска зависност, ризици од сиромаштва, фрустрација због немаштине, због ризика да остану бескућници, дакле сви ти облици депривације веома повећавају ризик од насиља. Такође, толеранција према насиљу, став да то није ништа страшно, такође доприносе његовом репродуковању и високо ризични партнери, а то су најчешће партнери који конзумирају алкохол, неке психоактивне супстанце и нарочито на нашим просторима учешће партнера у конфликту, изразито повећава ризике од тога да ће постојати насиље у породици. Сексуално узнемиравање је изузетно распрострањено и половина жена у Србији од своје 15 године била је изложена неком облику сексуалног узнемиравања. Последице насиља су различите. Ово истраживање се није бавило најекстремнијим случајевима насиља које се заврше са смртним исходом. Физичке последице су најчешће лакше физичке повреде, али значајан број жена доживи тешке физичке повреде. Последице су и по сексуално репродуктивно здравље. Значајан број жена је имао побачаје, нежељене трудноће или друге тешкоће у погледу сексуалног и репродуктивног здравља. Психичке последице су изузетно тешке и дуготрајне, укључују депресивност, анксиозност, нападе панике, немогућност да се спава, да се успостављају контакти са другим особама. Подаци показују да и даље мали број жена контактира институције, само десетак посто жена дођу до система. При томе, бројке се разликују између различитих група. На пример, жене са инвалидитетом које су иначе натпросечно изложене ризицима од родно заснованог насиља, чешће ће контактирати здравствене службе, а жене код којих се деца користе као инструмент, чешће ће контактирати полицију, него што је то просек. Навела је да подаци из Индекса родне равноправности указују да Србија у односу на просек ЕУ који се креће око 66 поена, није достигла тих 60 поена и налази се испод просека ЕУ, што указује на систематску слику структурних неједнакости између жена и мушкараца. Ситуација је најтежа у домену економског положаја жена, у домену тзв. употребе времена где жене највише обављају читав репродуктивни рад, тај неплаћени рад у домаћинству, бригу о породици и то најчешће обављају уз основни посао, што у комбинацији са подацима о насиљу даје лошу слику о квалитету живота жена у Србији и њиховој угроженој, не само безбедности, него и благостању. На крају је закључила да, када се бавимо политикама сузбијања насиља над женама, оне могу бити успешне само уколико су део ширих политика унапређивања родне равноправности.

У дискусији која је уследила, учесницима се обратио народни посланик **Предраг Јеленковић**, који је говорио о институцијама на локалном нивоу, односно у граду Нишу одакле долази, где је од 2011. године доста урађено у институционалном смислу у борби против насиља над женама, а пре свега отворена је канцеларија у локалној самоуправи, као и Сигурна кућа. На овај начин јавност у Нишу је била упозната са тим проблемом, а жртве насиља су се охрабриле. У формирању институција је била значајна улога невладиног сектора. Поводом навода професорке Бабовић да велики број жена не контактира институције најчешће из страха, навео је да разлог томе може бити и у чињеници да у многим руралним срединама нема институција где би се жртве насиља јавиле, осим можда полицијске испоставе. Зато је подвукао да треба више радити у малим срединама.

Народни посланик **Муамер Зукорлић** посебно се осврнуо на питање превенције и потребе за конкретним идејама и програмом. Сматра да је жена жртва насиља зато што је најчешће физички слабија од насилника јер ако се прати понашање насилника, они су насилници према свима који су слабији. Даље је истакао да би већи значај требало дати питању обичајних норми и одређених околности које праве целокупну атмосферу да се насиље над женом или над слабијим сматра мањим грехом или нормалним. Зато је подсетио на једну идеју коју је у парламенту пласирао пре три године, а то је да је потребан шири фронт борбе против насиља. Указао је на проблем вршњачког насиља, где постоје одређена тела и активисти који се боре против те врсте насиља. Насиље над женама је прича за себе, као и криминал и неки други сегменти насиља, али „сви смо некако у различитим својим тракама“. Дакле, сматра да је овде у питању утицај насиља у друштву, културе насиља у друштву и различитих фактора који поспешују ту културу. Зато сматра да би био веома важан искорак када бисмо успели системски на нивоу целе државе направити један фронт против насиља. Он је дао идеју да то буде национални савет за борбу против насиља, а поготово имајући у виду питање превенције где су кључни фактори систем образовања, медији, верске заједнице итд. У свим тим структурама се нешто ради против насиља, али немамо довољну координацију и међусобну сарадњу. По његовом мишљењу, верске заједнице су недовољно искоришћени фактори у борби против насиља, поготово у погледу креирања културе против насиља. Јер, ако се координира заједно са свим тим структурама, па се покрену одређене акције кроз црквене догађаје, џамијске догађаје, предавања, тамо где људи имају неку другу врсту емоције, мисли да би се могло постићи много више. Закључио је да акценат треба да буде на координацији, односно стварању фронта кроз један национални савет где би се сви окупили и где би имали заједничку стратегију против насиља.

Народна посланица **Дубравка Филиповски** је своје излагање почела реченицом жене чија прича јој је остала у сећању, а која је рекла „Кад мој муж дође кући, ја затворим очи, јер не знам да ли ће да ме пољуби или да ли ће да ме удари“. Када је реч о примени Закона о спречавању насиља у породици према њеном мишљењу, судови и тужилаштво су и даље слаба карика, иако су одрадили огроман део посла тиме што су разматрали, како је претходно речено, преко 100.000 захтева. Ипак, овакво мишљење је изнела полазећи од неколико конкретних случајева, зато што је насилнику који је убио жену у Панчеву преиначена казна тако што му је уместо 20 година затвора смањена на 12 година или случај жене коју је муж тукао док је дојила дете, у ком судски поступак још увек траје, али је одлуком Центра за социјални рад одлучено да то двоје деце припадне мужу насилнику зато што је она подстанар и зато што нема довољну плату да би могла да издржава децу. То су конкретни проблеми са којима се суочавамо у борби против насиља. Други проблем на који је указала је како препознати насилника. Када је у питању превенција, сматра да треба да подигнемо васпитну улогу школа. Значи, у систему, школа има образовну и васпитну улогу, али образовање је на првом месту, док васпитна улога, по њеном мишљењу, заостаје. Зато треба мењати наставне садржаје и уводити од најранијег узраста што више садржаја како би се и дечаци и девојчице едуковали да насиље разара друштво. Такође је поставила питање, шта ћемо са тим дететом које после едукације у школи дође кући и буде неми посматрач насиља. Зато морамо да радимо са породицом, да је јачамо, да јој помажемо, а то је дугорочни процес. Сматра да је потребна много већа подршка жени, нарочито у тренутку када она одлучи да напусти насилника.

Амбасадор **Андреа Орицио** истакао је такође значај и улогу локалних самоуправа у борби против насиља над женама и подсетио на кампању "Окончати тишину". Такође је подсетио да је овде представљено истраживање које је претходног дана представљено и у Новом Пазару. Навео је и неке примере истраживања у другим земљама. У Италији, на пример, разултати новијег истраживања су показали да 24% интервјуисаних сматра да је жена, на неки начин, саучесник у насиљу чија је она жртва. То је нешто што никада до сада није било тако високо у истраживањима. Такође се слаже са изнетим ставовима да је у борби против насиља над женама важна надзорна улога парламента, као и улога јединица локалне самоуправе и верских заједница. Мисија ОЕБС-а је организација која је управо фокусирана на тренинге и обуке и њихов циљ је да обједине тужиоце, медије, полицајце, како би били спремни и знали на који начин да поступе кад се суоче са насиљем над женама. Такође им је жеља да подрже пројекте намењене медицинском особљу и запосленима у здравству, при чему је истакао да је одговорност у рукама саме државе, а они су ту да пруже подршку.

**Рафет Алић** студент Државног универзитета у Новом Пазару је истакао питање недовољне укључености и информисаности омладине о овом проблему. Кроз сталну комуникацију и рад са студентима и са омладином уопште, кроз различите организације, могао је да примети да су млади људи недовољно информисани о свим проблемима који се могу јавити кроз различите облике насиља, те сматра да би изузетно важно било информисати и укључити омладину и студенте јер су они носиоци промена и реформи. Слаже се са оним што је изнео народни посланик Зукорлић, а то је недостатак координације и корелације у свим сегментима друштвеног живота јер насиље се не јавља само као насиље над женама, већ се оно јавља и у неким другим облицима. Такође се слаже с тим да веома битну ставку представљају и верски ауторитети, који износећи одређени проблем скрећу пажњу на одређену друштвену девијацију. Посебно је истакао да је неопходно укључити у решавање овог проблема и систем социјалне заштите, као и здравствене заштите, а едукација је битна, како би се могло превенирати и радити на сузбијању насиља као девијантног облика понашања. На крају је поново подвукао потребу да се што више ради са младим људима, зато што они најбоље примају информације које се око њих налазе и преузимају одређене моделе понашања.

**Ана Анђелковић** је представљајући рад невладине организације Саветовалиште против насиља у породици - Сигурна кућа Београд, напоменула да у оквиру њиховог рада са жртвама насиља постоје два нивоа реаговања, први који се односи на сам разговор са жртвама када се може понудити и бесплатна правна помоћ и други који се односи на смештање у Сигурну кућу уколико се процени да је жртва угрожена и да није физички безбедна. Навела је и да боравак у Сигурној кући није ограничен и да зависи пре свега од степена угрожености жртве, али да је просек око три месеца. Када је реч о разлозима непријављивања насиља над женама нагласила је да никада није у питању један разлог већ више њих, као што су страх, економска зависност од насилника, необавештеност о правима које имају, претње да ће изгубити старатељство над децом, неповерење у институције, недостатак подршке особа у окружењу. Истакла је да су кључне вредности у раду Саветовалишта против насиља у породици пре свега поверење између жртве насиља и стручњака који пружају помоћ, стручност у раду, посвећеност и поверљивост. Такође је нагласила да одговорност непријављивања насиља није само на жртви која је често у веома тешком положају већ и на особама из њеног окружења којима је познато да насиље постоји.

У дискусији која је уследила учесницима се најпре обратила **Гордана Петронијевић** из Крагујевца, Центар за развој услуга социјалне заштите „Кнегиња Љубица“. Она је истакла да ради са жртвама, али и са починиоцима насиља. Развијање програма рада са починиоцима је неопходна и важна карика у сузбијању насиља у породици и наша законска обавеза по Истанбулској конвенцији. Када су почели да развијају програме на националном нивоу 2012. године, доживели су велике отпоре од невладиних женских организација, које су сматрале да то нема ефекта. Међутим, развојем и праксом дошли су до тога да су током ове године, у сарадњи са невладиним женским организацијама, направили програм стандарда рада са починиоцима, тако да, водитељи третмана раде са мушкарцима, а истовремено, у сервису за подршку жртвама ради саветница са женама. Ове активности су могли да реализују само зато што имају финансијску подршку УНДП-а. Сматра да насиље није болест, то је научен образац који се може мењати. Према истраживањима у свету само 10% починиоца насиља има неку врсту психијатријске болести. У Крагујевцу раде са починиоцима у континуитету од 2010. године. Не могу сви да уђу у програм, постоје индикације и контраиндикације и процедура да се укључе, али у односу на оне који прођу програм, има разултата.

**Борјана Перуничић**, из стручне службе Заштитника грађана је навела да је Заштитник грађана у својој збирној системској препоруци, упућеној свим надлежним органима у систему заштите жена у породици, још 2016. године указао да треба да се повећа број стручних радника у центрима за социјални рад. Ову препоруку је поновио 30. новембра 2018. године. Органи којима је та препорука упућена - Министарство за рад, запошљавање, борачка и социјална питања, Министарство правде, Управа за извршење кривичних санкција, Министарство унутрашњих послова и Министарство здравља, обавестили су Заштитника грађана о предузимању мера и поступању по препорукама, док од Министарства финансија нису добили изјашњење. Заштитник грађана је обавештен од Министарства за рад да су они поднели предлог за одобравање запошљавања додатног броја стручних радника, али нажалост до тога није дошло, нису добили потребна одобрења. На крају је подвукла да је јако значајно да имамо одговарајући број стручних радника, да би они могли да поступају у складу са нормативима и стандардима стручног рада, а исто тако је неопходна боља сарадња здравствених установа са центрима за социјални рад, полицијом и другим органима јер су њихови подаци и њихова сарадња кључни да би се на одговарајући начин заштитиле жртве насиља.

**Биљана Стојковић** је говорећи о примени закона, подсетила да је Законом о спречавању насиља у породици предвиђено увођење централног регистра. Тај део закона још увек није имплементиран у пракси. Када бисмо данас имали централни регистар, располагали бисмо јединственим подацима. Такође је истакла да иако имамо повећан број пријава насиља, што је јако добро и охрабрујуће, јер говори у прилог томе да су се оснажиле жртве и њихови ближњи сродници, пријатељи и комшије, а с друге стране у последњих пет година број жртава насиља на годишњем нивоу се креће између 26 до 33 када су у питању жене. Према томе, с те стране ми морамо бити незадовољни.

Народна посланица **Љупка Михајловска** је истакла да јекључ у формирању ставова који су засновани на одређеним вредностима, на образовном систему. Навела је пример да у уџбенику из биологије за шести разред стоји формулација: „У развијеним земљама стопа наталитета је ниска јер је положај жене у друштву у 20. веку знатно побољшан“. Дакле, овде нема чињеница, у смислу да статистика показује повезаност ових појава. Даље се наводи: „Парови ступају у брак касније, па је мања могућност да имају већи број деце, јер су за многе, каријере и материјалне ствари често важније од породице и деце“. С тим у вези упутила је притужбу Повереници због садржаја овог уџбеника јер сматра да су то недопустиве ствари које код деце, дакле, већ у самом том раном узрасту изазивају одређене врсте стереотипа и предрасуда.

**Николина Милуновић**, студенткиња Универзитета у Новом Пазару је поставила питање због чега се насиље не препознаје. Изнела је став да ако на националним телевизијама сваког дана имамо прилику да гледамо насиље, да се то промовише и да гледате некажњено силовање, онда је сасвим нормално да ће млади рећи – ја сам то већ негде видео. Даље је навела да говоримо о промени закона, али не говоримо о кршењу истог, јер имамо кршење сваког дана на националним телевизијама управо тог закона. Тако да, пре свега мисли да би требало да се позабавимо тиме да до тога више не долази, да би сачували млађе генерације. Закључила је да се овде не ради о томе да ми насиље не препознајемо, него да нам је оно постало свакодневница и више не обраћамо пажњу на насиље.

**Јасмина Станковић**, заменик тужиоца у Републичком јавном тужилаштву, је истакла да Закон о спречавању насиља у породици дефинише и улогу јавног тужиоца у примени ових одредаба. Републичко јавно тужилаштво је на почетку примене овог закона предузело низ активности које имају сврху да се одредбе овог закона примене најделотворније како би предузели све оне мере и делотворне активности пре него што до насиља уопште и дође. 30. маја 2017. године Републички јавни тужилац је издала Опште обавезно упутство којим је, између осталог, наложено јавним тужилаштвима да једном месечно Републичком јавном тужилаштву достављају извештај о поступању у складу са Законом о спречавању насиља у породици, према прописаним евиденцијама. У смислу члана 9. Закона о спречавању насиља у породици, у сваком јавном тужилаштву одређен је по један или више заменика јавног тужиоца који су завршили специјализовану обуку ради остваривања надлежности јавног тужилаштва у спречавању насиља у породици и гоњењу учинилаца кривичних дела одређених овим законом. Ради остваривања ефикасне сарадње у спречавању насиља у породици, у свим вишим и основним тужилаштвима, сходно члану 24. Закона, одређена су лица за везу која свакодневно размењују обавештења и податке битне за спречавање насиља у породици. Сходно члану 25. Закона и Општем обавезном упутству, образоване су групе за координацију и сарадњу за подручје тог јавног тужилаштва. Поред група, образоване су и подгрупе, у зависности од територије надлежног тужилаштва коју исто покрива. На подручју Првог, Другог и Трећег основног јавног тужилаштва у Београду основана су посебна одељења за поступање у предметима кривичних дела против полне слободе и против брака и породице у оквиру којих заменици јавног тужиоца поступају искључиво у предметима из ове области. Ова одељења имају задатак да кроз посебан вид специјализације што ефикасније и стручније поступају у кривичним поступцима због наведених кривичних дела и да кроз потпунију и непосреднију сарадњу са другим актерима представницима државних органа и институција које учествују у борби против насиља у породици допринесу не само адекватнијем санкционисању учинилаца, већ и да остваре превентивну функцију. Поред тога, у Основном јавном тужилаштву у Нишу, рецимо, формирана је група за поступање у предметима формираним у складу са Законом о спречавању насиља у породици. Када је у питању сарадња у спречавању насиља у породици, сходно члану 27. Закона, важно је напоменути да је 20. октобра 2017. године потписан Протокол о сарадњи између Првог, Другог и Трећег основног јавног тужилаштва у Београду и Клинике за психијатријске болести „др Лаза Лазаревић“. Протоколом је предвиђена координација у раду, као и хитно смештање лица са менталним сметњама која услед тих сметњи озбиљно и директно угрожавају сопствени живот, здравље или безбедност и живот другог лица. Такође, 19. јула 2018. године Основно јавно тужилаштво у Вршцу је потписало Протокол о сарадњи са Специјалном болницом за психијатријске болести „др Славољуб Бакаловић“ из Вршца. Истакла је и значај континуиране обуке професионалаца. Сходно наведеном, Правосудна академија спроводи континуирану специјалистичку обуку јавних тужилаца и заменика јавних тужилаца у области насиља у породици. Током 2017. и 2018. године Правосудна академија организовала је и више семинара на тему забране дискриминације, заштите људских права и спречавања дискриминације у свим другим областима. Од 1. фебруара 2017. године почеле су са радом и службе за информисање и подршку оштећеним и сведоцима у свим вишим јавним тужилаштвима у Републици Србији, Првом основном јавном тужилаштву у Београду и Тужилаштву за организовани криминал. Навела је и примере сарадње са невладиним сектором и закључени су меморандуми са Виктимолошким друштвом, као и са организацијама АСТРА и Атина. Указала је и на поље деловања тужилаштва у складу са одредбама Законика о кривичном поступку којима су предвиђене процесне могућности да тужиоци препознајући положај жртве у кривичном поступку, пруже одређени вид заштите жртви. На крају је закључила да све ове активности указују на могућности за даље реаговање и даље предузимање превентивних и делотворних мера, првенствено делотворну истрагу када нажалост до овог кривичног дела и дође.

На крају јавног слушања, председница Одбора **Јасмина Каранац** је имајући у виду сва излагања и дискусију изнела одређена закључна запажања. Пре свега је истакла да су се сви учесници углавном сложили да је усвајање Закона о спречавању насиља у породици, као и измена и допуна Кривичног законика, био важан корак у одговору државе на насиље у породици, посебно над женама. Ипак морамо даље да радимо, пре свега на превенцији, на промени образаца понашања, на другачијем приступу решавању конфликата. На овим мерама превенције морамо радити сви заједно, од најранијег узраста, у породици, школи, институцијама, у медијима. Поред тога, постоји потреба за унапређењем законског оквира, као и за имплементацијом постојећих закона. Чули смо да је проблем недостатак централног регистра. Стога је позвала све учеснике у поступку предлагања и доношења закона и подзаконских аката, да што пре предузму све активности како би се заокружио нормативни оквир у овим областима. Такође, потребно је да даље радимо на јачању капацитета институција и установа које су надлежне да примењују ове законе, јер је њихов посао веома сложен и одговоран, а често су и сами изложени различитим облицима ризика. На крају је изразила очекивање да ће се заједничким напорима у периоду који је пред нама постићи напредак у решавању проблема насиља над женама.

ПРЕДСЕДНИК ОДБОРА

Јасмина Каранац с.р.